钦定古今图书集成/明伦汇编/闺媛典/第352卷 > 《永怀赋》晋·张华
## 钦定古今图书集成/明伦汇编/闺媛典/第352卷 > 《永怀赋》晋·张华

美淑人之妖艳，因盼睐而倾城。扬绰约之丽姿，怀婉
娩之柔情。超六列于往古，迈来今之清英。既惠余以
至懽，又结我以同心。交恩好之款固，接情爱之分深。
誓中诚于皦日，要执契以断金。嗟夫天道幽昧，差错
缪于参差。怨禄运之不遭，虽义结而绝离。执缠绵之
笃趣，守德音以终始。邀幸会于有期，冀容华之我俟。
傥皇灵之垂仁，长收懽于永已。